AFRIKAANSE OPSOMMING: Die hoof aanboordrekenaar in ’n satelliet verseker die korrekte werking van die hele stelsel. Die rekenaar voer hierdie taak uit deur van vlugsagteware gebruik te maak. Om toekomstige ontwikkelingskostes te verminder, is dit noodsaaklik om generiese sagteware te ontwikkel wat hergebruik kan word op daaropvolgende missies. Hierdie tesis handel oor die besonderhede van die ontwerp en implementering van generiese vlugsagteware vir ’n CubeSat. ’n Generiese, modulêre raamwerk word gebruik om die hergebruik van die sagteware te verbeter. Ten einde die beheer van die verskillende aanboordprosesse te vereenvoudig, word die sagteware gebou op die FreeRTOS reëletyd bedryfstelsel. Die telemetrie- en telebevelpakket definisies van die “Consultative Committee for Space Data Systems” word gebruik om met grondstasies te kommunikeer. Daarby is ’n aantal dienste omskryf in die “Packet Utilisation Standard” van die “European Cooperation for Space Standardisation” gebruik om die vereiste funksies van die vlugsagteware uit te voer. Die finale sagteware bevat al die bevel en data-hantering funksies soos wat vereis word van ’n standaard CubeSat missie. Meganismes vir die versameling, bewaring en oordrag van huishoudelike data is ingesluit sowel as die implementering van basiese fouttolerante tegnieke. Toetse het gewys dat die FreeRTOS skeduleerder gebruik kan word om te verseker dat die sagteware aan harde reëletyd vereistes voldoen.